CELEX: 62017TN0835
Language: mt
Date: 2017-12-29 00:00:00
Title: Kawża T-835/17: Rikors ippreżentat fid-29 ta’ Diċembru 2017 – Eurofer vs Il-Kummissjoni

26.2.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 72/42
            
         Rikors ippreżentat fid-29 ta’ Diċembru 2017 – Eurofer vs Il-Kummissjoni
   (Kawża T-835/17)
   (2018/C 072/53)
   Lingwa tal-kawża: l-Ingliż
   
      Partijiet
   
   
      Rikorrenti: Eurofer, Association Européenne de l’Acier, ASBL (Brussell, il-Belġju) (rappreżentanti: J. Killick, Barrister u G. Forwood, avukat)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla l-Artikolu 2 tar-Regolament ta’ Implimentazzjoni tal-Kummissjoni (UE) 2017/1795 tal-5 ta Ottubru 2017 (ĠU L 258, p. 24);
            
         
               —
            
            
               tordna l-miżuri ta’ organizzazzjoni tal-proċedura mitluba, u
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka tliet motivi.
   
               1.
            
            
               L-ewwel motiv ibbażat fuq żball manifest ta’ evalwazzjoni u fuq żball ta’ liġi, sa fejn il-Kummissjoni ddeċidiet li ma takkumulax l-importazzjonijiet Serbi ma’ dawk tal-erba’ pajjiżi l-oħra li huma s-suġġett tal-investigazzjoni, skont l-Artikolu 3(4) tar-Regolament bażiku (1).
            
         
               2.
            
            
               It-tieni motiv ibbażat fuq żball manifest ta’ evalwazzjoni u fuq żball ta’ liġi, sa fejn il-Kummissjoni qieset li ma kienx “meħtieġ” li jiġu previsti miżuri ta’ difiża kontra s-Serbja, fis-sens tal-Artikolu 9(2) tar-Regolament bażiku, u dan anki fuq bażi mhux akkumulata.
            
         
               3.
            
            
               It-tielet motiv ibbażat fuq ksur tal-Artikolu 20(2) tar-Regolament bażiku, il-ksur tad-dritt ta’ aċċess tar-rikorrenti u tad-drittijiet tagħha tad-difiża, kif ukoll in-nuqqas ta’ osservanza tal-amministrazzjoni tajba stabbilit mill-Artikolu 41 tal-Karta tad-Drittijiet Fundamentali tal-Unjoni Ewropea, minħabba li l-Kummissjoni naqset milli tikkomunika l-marġni ta’ dannu (bejgħ għal prezz inqas minn dak indikat) u l-marġni ta’ bejgħ għal prezz inqas minn dak indikat rigward l-importazzjonijiet Serbi, u r-rifjut konsegwenti li teżamina b’attenzjoni u b’mod imparzjali l-apetti kollha rilevanti tal-każ.
            
         
      (1)  Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (ĠU L 176, p. 21).